Illizin maakunta

Illizin maakunta eli wilaya on hallintoalue Algerian Saharan kaakkoisosassa. Sen hallinnollinen keskus on Illizin kaupunki. Maakunnan pinta-ala on 284 618 neliökilometriä. Asukkaita on 52 300 henkeä (vuonna 2008).

Illizin maakunta rajoittuu lännessä Algerian Tamanrassetin ja pohjoisessa Ouarglan maakuntiin, koillisessa Tunisiaan, idässä Libyaan ja etelässä Nigeriin. Sen pohjoisosassa sijaitsevat Itäisen Ison Ergin hiekka-aavikko ja Tihertin tasanko ja etelässä Tassili n’Ajjerin vuoristo. Ilmasto on hyvin kuuma ja kuiva.

Maakunta jakautuu kolmeen piirikuntaan eli daïraan, joihin kuuluu yhteensä kuusi kuntaa:
 Djanetin piirikunta
 Bordj El Haouasse
 Djanet
 Illizin piirikunta
 Illizi
 In Aménasin piirikunta
 Bordj Omar Driss
 Debdeb
 In Aménas

Alueen läpi kulkee pohjoisesta Djanetiin johtava maantie RN3. Ilizissä on kansallinen ja In Aménasissa sekä Djanetissa kansainväliset lentokentät. Pohjoisosassa toimii öljy- ja kaasuteollisuutta. Muita elinkeinoja ovat karjanhoito, maanviljely ja matkailu. Koulutusjärjestelmä käsittää 60 alakoulua, 14 keskikoulua, kuusi lyseota, seitsemän ammattioppilaitosta sekä Ilizin yliopiston. Terveyspalveluihin kuuluu kaksi sairaalaa, kuusi poliklinikkaa ja neljä terveysasemaa. Tassili n’Ajjerin kansallispuisto on merkittävä matkailukohde.

Lähteet

Aiheesta muualla 

Algerian maakunnat